Jesper Tvede (1879-1934)

Jens Peter Tvede (kaldt "Jesper") (født 17. marts 1879 i Frederikshavn, død 22. oktober 1934 i Jægersborg) var en dansk arkitekt, der var en af bannerførerne for nyklassicismen.

Jens Peter "Jesper" Tvede var søn af apoteker Levin Levinsen Tvede og Elise Sophie Hyrup i Frederikshavn. Bror til malerinde Ingeborg Tvede. Han var uddannet murer, gik dernæst på Teknisk Skole og derefter på Kunstakademiet i København fra september 1898 indtil afgang i maj 1908. Han var ansat på H.B. Storcks tegnestue (restaurering af Skt. Mariæ Kloster, Helsingør) og konduktør hos Heinrich Wenck (Centralpostbygningen i København). Han modtog K.A. Larssens legat 1902-03 og 1921, Kaufmanns legat 1912, Theophilus Hansens Legat 1918 og Emil Bissens Præmie 1934.

Tvede var medstifter af Den frie Architektforening 1909, overlærer i borgerlig bygningskunst på Det Tekniske Selskabs Skole, København fra 1911, medlem af Akademiets Plenarforsamling 1917 og af Akademiraadet 1920-23. Han sad i bestyrelsen for Knud V. Engelhardts Legat fra stiftelsen 1932.

Han rejste til Dresden 1906, Gotland 1907, England og Holland 1913, Stockholm 1930 og Italien 1931. Han deltog i følgende udstillinger: Den frie Architektforening 1910, 1915, 1918, Dänische Ausstellung, Kunstgewerbemuseum, Berlin 1910-11, Dansk Arkitektur, dekorativ Kunst og Kunsthaandværk, Liljevalchs, Stockholm 1918, Charlottenborg Forårsudstilling 1919, 1935. Separatudstillinger: Frederikshavns Kunstmuseum 1993 (sammen med Ingeborg Tvede).

Tvede, der ofte samarbejdede med den jævnaldrende Poul Holsøe, har blandt andet tegnet Spar Nords bygning og Svane Apoteket i Frederikshavn, samt Dyrehavevej 42 og Lundeskovsvej 18 & 20 i Gentofte, som udgør en del af Studiebyen. Derudover tegnede Tvede Københavns Købmandsskole, Rosenørns Allé på Frederiksberg (1926-1927) og – i samarbejde med Poul Holsøe – haveboligforeningen Grøndalsvænge i Vanløse, (1915-1925)

Tvede blev gift 23. maj 1906 i Nødebo med malerinde Alice Mary Bruhn (23. august 1883 i København – 16. februar 1970 i Hillerød), datter af løjtnant, senere kaptajn, og forvalter ved Kunstakademiet i København Jørgen Daniel Bruhn og Anna Sophie Knutzen. De fik sammen 3 børn, Ib Tvede, Birthe Reippurt og dokumentarfilmsintruktøren Jan Jesper Tvede, kaldt Jesper.
Han er begravet på Bispebjerg Kirkegård.

Værker

Institutionsbygninger 
 Skole i Ulfborg ved Nissum Fjord (1905-07)
 Skole i Lynge ved Farum (1910)
 Pensionat Sommerhjemmet, Skagen, nu time-share Skagenklit (1912, flere udvidelser efter Tvedes tegninger)
 Det tekniske Selskabs Skole, Vordingborggade 15, København (1919)
 Svaneapoteket, Frederikshavn med indretning (projekteret 1924, opført 1927, sammen med S.C. Larsen)
 Købmandsskolen for Kvinder, Julius Thomsens Plads 6-8, Frederiksberg (1925-27, undtagen portalen, udvidet 1930)
 Frederikshavn og Omegns Sparekasse med indretning (1926, interiør ændret)
 Frederiksberg Tekniske Skole, Falstersvej 3-5 (1928-30, sammen med John Thorson)

Enfamiliehuse 

 Dommerbolig, Stærrede (1910, brændt 1951)
 Klitgården, Klitvej, Frederikshavn, for J. Vogelius (udstillet 1910, nedrevet)
 Sommerhus for arkitektens søster, Vængevej 22, Tisvilde (1917)
 Eget sommerhus, Hyldegården, Bangsbostrand (1917-20, nedrevet 1980)
 Villa, Bjerregårdsvej 8, Valby (1918)
 Gimmerhuset, Gammel Skagen, ombygning og indretning, for grosserer Carl Hertz (1918-19)
 Villa, Dyrehavevej 26, Klampenborg, for ingeniør Ludvig Birch (1919-20)
 Lundeskovsvej 18 og 20, Studiebyen, Hellerup (1920-21)
 Villa for overretssagfører Stæhr, Bernstorffsvej 66 (1927)
 Lundehusvej 6, Emdrup (præmieret 1928)
 Eget hus, Solbakkevej 68, Gentofte (1933)
 Sommerhus for Hr. Grosserer Holger Schrøder, Strandvejen, Skodsborg

Værker sammen med Poul Holsøe 

 Udvidelse af sanglærer Albert Meyers Villa Quinta, Rådhusvej 16/Jensløvsvej 13, Charlottenlund (1913, nu fuldstændig ombygget)
 Projekt til bebyggelse af Mitchellsstræde, Gentofte (1913)
 Projekt til Danmarks bygning på Den baltiske Udstilling, Malmö 1914 (1914, 2. præmie)
 Gravmæle for arkitekt Caspar Leuning Borch, Garnisons Kirkegård (1914, konkurrence)
 Projekt til kommuneskole, Frederikshavn (udstillet 1915)
 Beboelsesejendom, Tuborgvej 44-48/Esthersvej 2-8, Hellerup (1915, vinduer ændret)
 Villa, Teglgårdsvej 47, Skovshoved (præmieret 1915)
 Villa, Skjoldhøj Allé 1, Charlottenlund (1915, stærkt ombygget)
 Havebyen Grøndalsvænge, Brønshøj (1915-28)
 Projekt til havebyen Præstevangen, Utterslev (udstillet 1915)
 Hamlets Vænge i Helsingør. Arbejderboliger for Helsingør Værft, opført af Helsingør Kommune i årene 1917 - 1925.
 Villa for løjtnant Nielsen-Havsgaard, Havslundevej 8, Hellerup (1918, nedrevet 1995)

Projekter 

 Kystsanatorium i Faxe (konkurrence 1911, udstillet 1915, sammen med Edvard Thomsen)
 Rækkehusbebyggelse, Ryvangen (udstillet 1919)
 Indretning af af Den sjællandske Bondestands Sparekasse, Vester Voldgade 107 (1930-32)
 Talrige møbler
 Gravmæler og indretning af apoteker

Referencer

Kilder 
 Weilbachs Kunstnerleksikon 1994
 Gitte Brandt & Peter Olesen, 25 huse ved Tisvildeleje, København: Thaning & Appel og Vejby-Tibirke Selskabet 2004.

Eksterne henvisninger 
 
 

Arkitekter fra Danmark
Danskere i 1900-tallet
Nyklassicistiske arkitekter
Personer fra Frederikshavn
Personer i Kraks Blå Bog (afdøde)
Medlemmer af Akademiraadet